text: To voldsomme opgør i Kolding
  28 september 2015 kl. 20.16
  En mand stukket med en skruetrækker ved aftenstide. Kort efter endte et masseslagsmål med, at en mand blev såret i maven med knivstik.
  Et skænderi udviklede sig voldsomt her til aften i Kolding. En 47-årig mand var oppe at skændes med en 38-årig kvinde udenfor en Rema-butik.
  Det endte med, at kvinden ridsede manden i halsen med en skruetrækker. Han kom dog ikke alvorligt til skade, oplyser politiet til TV SYD.
  Kort efter blev politiet kaldt ud til et stort slagsmål på en parkeringsplads ved sygehuset. En række unge mænd deltog i slagsmålet, men de ville efterfølgende ikke sige noget til politiet, som er ved at efterforske sagen.
  En mand røg på skadestuen med knivstik i maven efter opgøret, men han skulle efter politiets nuværende oplysninger ikke være i livsfare.
  